אלי מנטבר

ביוגרפיה

מנטבר נולד ביפו, בי"א באדר ב', 19 במרץ 1951, להורים ניצולי שואה, אשר איבדו את משפחתם בשואה. מנטבר גדל בקריית אונו.
כשהיה בן 5, עברה המשפחה לפתח תקווה, שם פתח אביו מפעל למשקאות בשם "קפרי". כילד, סייע אלי בעבודה במפעל.
בגיל 13, התחיל אלי ללמוד בפנימיית הכפר הירוק.
במסגרת לימודיו ב"כפר הירוק" נחשף אלי לעולם התיאטרון והבמה. הוא החל להשתלב ולהופיע, כזמר וכשחקן, בתוכנית האמנותית הקבועה, "תוכנית עשר" אשר הייתה מועלית בכל יום שישי, בשעה 22:00, על ידי קבוצת תלמידים שנשארה בפנימייה בסוף השבוע.

זמר ושחקן

מנטבר שירת בצוות הווי פיקוד צפון. כזמר וכשחקן, נשלח להופיע במוצבים הקדמיים לאורך קווי הגבול ובבסיסי צה"ל השונים.
במהלך חופשת השחרור משירותו הצבאי, זומן אלי לאודישנים למחזמר "הרוטשילדים", לתפקיד זמר במקהלת המחזמר. אולם, בעת האודישנים, הוחלט ללהק אותו לאחד התפקידים הראשיים במחזמר, יעקב ג'יימס דה רוטשילד. במהלך הופעותיו במחזמר, הופיע מנטבר בתיאטרון לילדים ולנוער של אורנה פורת, בשתי הצגות:
"טומי תם" ו"תעלומת סוד המילים הבודדות". בשתי ההצגות לוהק לתפקיד הראשי.
בהמשך דרכו, כשחקן תיאטרון, שיחק אלי בהצגות: "היו ימים, היו לילות", "הדבורה מאיה", המפוזר מכפר אז"ר, "מר שמח", "חכם וכלה", "שרתי לך תש"ח", "מוריס קזנובה" בבימויו של יוסי בנאי ובכיכובו של אברהם מור ועוד.
בשנת 1971 הוקמה "חבורת בימות", שהעלתה את המופע "ערב שירי נעמי שמר", בבימויו של צדי צרפתי ובניהולה המוזיקלי של הפרופסור למוזיקה חנה הכהן. אלי לוהק לחבורה יחד עם מירי אלוני, דני גרנות, אלינוער מואב, פושה דברה, רותי בן אברהם, פוריה פינגרר ועוד. בין שירי הסולו המוכרים שלו מהמופע: "שש עשרה – בסנדלים על גשר הירקון" ו"שני צלמי רחוב".
המופע זכה להצלחה רבה ושירים רבים מתוכו הפכו ללהיטים גדולים. במהלך מלחמת יום הכיפורים, הופיע אלי בהרכב "שלישיית מיני שמר" יחד עם רותי בן אברהם ופוריה פינגרר.
בשנת 1981 עלה על הבמות המחזמר "ברנשים וחלומות", בבימויו של צדי צרפתי ובניהולו המוזיקלי של אלדד שרים. אלי לוהק למחזמר לצידם של אילי גורליצקי, ששי קשת, ירדנה ארזי, חנה לסלאו, שולה חן, עירית ענבי, רחלי חיים, ירון חדד ועוד.
המחזמר זכה בפרס כינור דוד למופע הבידור המצליח בישראל וצולם ושודר בערוץ הראשון.

במאי ומפיק

לאחר ירידתו מהבמות של המחזמר "ברנשים וחלומות" עבר מנטבר לתחום ההפקות והחל להפיק הצגות, אירועים ומופעים רבים אשר נחלו הצלחה גדולה, ביניהם:
הקומדיה המצליחה "אני פה בגלל אשתי", המופע הסאטירי זוכה פרס התיאטרון "שירת העצבים" מאת אפרים סידון, המחזמר "אירמה לה דוס", ההצגה "זוג פתוח", הבלט "כרמן", "חתונת הדמים" וחגיגת פלמנקו בביצוע להקת הבלט של אנטוניו גאדס מספרד, המחזמר לילדים "פלנטור האיש מן החלל" מאת אפרים סידון ובכיכובם של חנוך רוזן, חנה לסלאו, שלמה ניצן, מיקי קם, יעקב בן סירא, גליה ישי ודודו זר, "הנסיך הקטן" מאת אנטואן דה סנט אקזיפרי בבימויה של ניצה שאול, "הלהקה חוזרת" בשיתוף סולן הפקות ובבימויו של דני ליטאי והפקות רבות נוספות.

מנטבר אמנים והפקות

בשנת 1997 הקים בשיתוף עם אשתו נורית מנטבר את חברת ההפקות "מנטבר אמנים והפקות בע"מ". החברה עוסקת בהפקת אירועים לחברות מובילות מובילות במשק הישראלי וכן בהפקת הצגות, טקסים, כנסים ואירועים ממלכתיים. בין הפקותיה של החברה: טקס הענקת פרס ישראל, עצרת "שירים לזכרם" במשכן הכנסת, אירועים בפארק הירקון, אירועי חברה, פסטיבלים ועוד.
מנטבר הוא חבר הוועד המנהל של איגוד האמרגנים ומפיקי אמנויות הבמה בישראל ומשמש גם כגזבר האיגוד. במסגרת פעילותו באיגוד יזם בשנת 2006 את הקוד האתי של האיגוד וכן את הקמתו של הארכיון לשימור המורשת של התיאטרון הפרטי בישראל, יחד עם שלי זר ציון – מנהלת הארכיון לתיאטרון באוניברסיטת תל אביב. במסגרת פעילותו הציבורית חבר אלי גם במועצת לה"ב – לשכת ארגוני העצמאים והעסקים בישראל.